# Snapchat

| Snapchat  |
| --- |
|  |
| Skaper(e) | Evan Spiegel, Bobby Murphy, Reggie Brown |
| Utvikler(e) | Snap Inc. |
| Distributør(er) | App Store, Google Play, Huawei AppGallery |
| Utgitt |  September 2011 |
| Nyeste versjon | 13.31.1.0 (8. mars 2025) |
| Plattform | IOS, Android |
| Operativsystem | iOS Android |
| Skrevet i | Programmeringsspråket Java, Objective-C |
| Sjanger | bildedeling, videodeling, sosiale medier |
| Lisens | Proprietær lisens |
| Nettsted | www.snapchat.c (mul) |
| Forgjenger | Zenly |
|

---

Snapchat på Commons |

**Snapchat** er en mobilapplikasjon for deling av foto og video utviklet av Reggie Brown, Evan Spiegel og Bobby Murphy ved Stanford University som offisielt ble utgitt i App Store i september 2011. Tjenesten lar brukerne ta bilder, spille inn video, dele historier, legge til spesialeffekter (tekst og tegning), og sende bilder eller videoer til en egen kontrollert liste over mottakere.

Bildene og videoene som blir sendt, kalles for «snaps» eller «snapper». Levetiden på sendte snaps er bestemt av avsender, en snap kan vare opptil 60 sekunder. Etter at tiden har gått ut, eller mottakeren har lukket snappen, kan man velge å lagre snappen eller så kan bildet eller videoen bli slettet fra mottakerens enhet. Om mottakeren tar skjermbilde eller videoopptak, blir avsenderen varslet. Aldersgrensen er 13 år.

Nye funksjoner gjør at personer kan chatte og ha videosamtale med en annen person. I tillegg til samtaler med én person kan en også opprette gruppesamtaler. I Norge er det registrert over 3 millioner Snapchat-brukere.

## Funksjoner

Funksjonene på Snapchat er like for både Android- og IOS-enheter. Når appen blir åpnet vises en stor, rund knapp i sentrum av den nederste delen av skjermen; på venstre side av den store runde knappen er det en hvit firkant med fire like store sider; og på høyre side er det en firkant bestående av tre sirkler og tre linjer.

Den store, runde knappen er kameraknappen. Ved å trykke på knappen en gang vil programmet ta et bilde. Brukeren kan deretter endre bildet ved å legge til tekst eller en tegning på bildet, før bildet blir sendt videre til mottakerne. Ved å holde inne kameraknappen, vil programmet begynne å spille inn en video som varer i opp til ti sekunder, og også her kan tekst og tegning legges til før det blir sendt. Om brukere vil lagre bilder eller videoer før de blir sendt, kan de lagre dem ved å trykke på den hvite pila nede i venstre hjørne.

Om et skjermbilde blir tatt av en mottaker, blir avsender informert om dette. Men det er mulig for brukere å unngå denne mekanismen, for eksempel ved å ta bilde av telefonen med et annet kamera.

I oktober 2013 lanserte Snapchat en ny funksjon som lar brukerne fortelle en kontinuerlig historie med bildene og videoene sine, kalt «Snapchat Stories» (norsk: «tidslinje»). Med denne funksjonen kan brukerne publisere en rekke bilder og videoer til forskjellige tidspunkt, som deretter blir satt sammen til en serie av bilder og filmer. Denne serien kan alle på kontaktlisten se så mange ganger de vil i løpet av 24 timer. Videoene og bildene slettes kronologisk etter 24 timer, slik at historien alltid sitter igjen med de siste delene som ble publisert.

### SnapKidz

Tidligere kunne ikke barn under 13 år bli medlem av Snapchat, men i juni 2013 ble det lansert en ny funksjon kalt SnapKidz som endret dette. Denne funksjonen går ut på at barn under 13 år kan ta bilder, spille inn videoer, legge til spesialeffekter og lagre dem på enheten, som en vanlig bruker. Det som skiller SnapKidz fra den originale versjonen, er at brukerne ikke kan sende og motta bilder, fordi kontoinformasjonen ikke blir lagret i databasen til Snapchat. Snapkidz er bare utgitt for iOS.

### Lens Studio

*Lens Studio* er et gratis program som lar personer opprette diverse linser og filtre til den populære applikasjonen Snapchat. Programmet ble utviklet av Snap inc. i 2017 og har mottatt en rekke forbedringer og oppdateringer siden lanseringen. Det er en skrivebordapplikasjon som kan lastes ned til Windows og macOS.

Lens Studio bruker i stor grad AR-teknologi i filtrene sine. AR (Augmented Reality) (norsk: Utvidet virkelighet) kombinerer data fra den fysiske og virtuelle verden for å skape en effekt på bildene. Brukere som har utviklet linser får tilgang til statistikk som viser hvor ofte og hvor i verden linsene er brukt. Hvis linsen blir svært populær, kan den komme på utforsk-seksjonen i linsemenyen; dette bidrar ofte til videre økt popularitet av linsen.

Snapchat har over 300 millioner månedlige brukere, som typisk er i alderen 18–24 år.

Det er mulig for bedrifter å bruke linser i reklamer på Snapchat.

## Historikk

Ideen til Snapchat kom fra Reggie Brown, og applikasjonen Snapchat ble utviklet sammen med Evan Spiegel og Bobby Murphy, tre studenter som møttes på Stanford i 2009. Det var opprinnelig et prosjekt i et av Spiegels fag, hvor han studerte produktdesign. Når Spiegel presenterte ideen til klassen sin i april 2011, var medstudentene skeptisk til idéen om ikke-permanente bilder. Spiegel og Murphy var rask i gang med den første prototypen, og de brukte sommeren 2011 i Las Vegas til å utvikle, oppdatere og finjustere applikasjonen. I september 2011 ble Snapchat offisielt publisert i App store.

Teamet bak Snapchat så på applikasjonens brukervennlighet og teknologi som viktigere enn å bygge opp merkevaren i begynnelsen. Applikasjonens maskot kalles «Ghostface Chillah», et navn hentet fra rapperen Ghostface Killah i hip-hopgruppen Wu-Tang Clan.

Snapchat er blant annet i samme sosiale medie bobble som Facebook, Instagram og Twitter i brukerpopularitet. Den raske økningen i antall brukere førte til at applikasjonen fikk problemer med å levere bildene som ble sendt til riktig tidspunkt.

I begynnelsen var Snapchat bare tilgjengelig for iOS-brukere, men på grunn av den store pågangen lanserte Snapchat-teamet den 29. november 2012 samme applikasjon for Android.

## Brukere

Applikasjonens viktigste målgruppe er mellom 13 og 23 år, men antallet av brukere som er eldre enn dette er økende. Det er også blitt mer vanlig at voksne over 40 år har tatt i bruk Snapchat.

I april 2013 sa Evan Spiegel at 80 prosent av brukerne til Snapchat var fra USA, og at de resterende 20 % var fra andre steder i verden.

Snapchat blir brukt som alle andre sosiale medier, til nettmobbing. Denne typen mobbing oppstår når et bilde eller en video blir tatt av en person som ikke er klar over det i en uheldig situasjon eller gjentakende vonde opplevelser. Når et bilde blir sendt, forsvinner bildet fra senderens enhet, og på denne måten blir det som om at mobbingen aldri fant sted.

## Referanser

## Eksterne lenker

* (mul) Offisielt nettsted

* (en) Snapchat – kategori av bilder, video eller lyd på Commons
* Snapchat på Facebook

* Snapchat på Instagram

* Snapchat på Threads

* Snapchat på TikTok

* Snapchat på YouTube

* Snapchat på X (tidligere Twitter)

* (ja) Snapchat på X (tidligere Twitter)